TLAČOVÁ SPRÁVA KU DŇU VÝSKUMU RAKOVINY – 7. MAREC
	
Nadácia Výskum rakoviny sa v roku 2007 rozhodla iniciovať 7. marec ako Deň výskumu rakoviny s cieľom upozorniť na priority a potenciál moderného onkologického výskumu na Slovensku. Tento Deň má každoročne pripomínať laickej i odbornej verejnosti význam výskumu nádorových ochorení v prospech pacientov.
             Hlavné posolstvo 1. Dňa výskumu rakoviny vyjadrila výzva: Podporte výskum rakoviny, podporíte šancu na včasné zistenie ochorenia a jeho lepšiu liečbu! 
Táto výzva nestratila svoj význam ani dnes, keď si pripomíname už 3. Deň výskumu rakoviny, ktorého motto Dnešný výskum pre zajtrajšiu liečbu! nestratilo nič zo svojej aktuálnosti. Nadácia chce aj tohto roku prostredníctvom tohto Dňa informovať verejnosť, pacientov, vedcov, lekárov, ale aj politikov a slovenskú vládu, čím konkrétnym už výskum nádorových ochorení pomáha pacientom, ale poukázať aj na mnohé špecifické problémy, s ktorými sa onkologický výskum na Slovensku stretáva. 
Symbolom Dňa výskumu rakoviny je snežienka, krehký, čistý kvietok, ktorý sa aj napriek nepriazni zimného počasia  prediera na svet, len aby nás potešil a privítal jar. Rovnako ako slovenský onkologický výskum, ktorý napriek ťažkostiam, problémom a stálemu nedostatku financií, krôčik za krôčikom prináša nové poznatky, ktoré pomáhajú častejšie víťaziť nad tak zákernou chorobou akou je rakovina.  
Alarmujúce predpovede o výrazne rastúcom počte ľudí trpiacich rôznymi formami nádorových ochorení a predpoklad, že v budúcich desaťročiach sa rakovina dostane na prvé miesto ako príčina smrti, nesmú nechať vedcov – onkológov, ani lekárov – onkológov ľahostajnými. Napriek mnohým pokrokom v poznaní, včasnej diagnostike a liečbe nádorových ochorení, úmrtnosť sa za posledné roky v celom svete nezmenila, zlepšilo sa len prežívanie. Na Slovensku sa ročne diagnostikuje viac ako 24 000 nových prípadov zhubných nádorov a 12 000 pacientov zomrie. Sú to smutné čísla.
Je potrebné upozorniť na nevyhnutnosť výraznejšej spolupráce experimentálnych a klinických onkológov. Práve kontinuita základného, klinického a translačného výskumu sa musí stať najvýznamnejším momentom súčasnej onkologickej vedy v zatiaľ nerovnom boji s touto zákernou chorobou. Je potrebné si uvedomiť, že laboratórny výskum prináša nové informácie a invenčné prístupy, podrobované v predklinickom, klinickom a translačnom onkologickom výskume tvrdému testu reality. Cieľom je využitie nových výsledkov v medicínskej praxi a zlepšenie liečebnej starostlivosti o onkologických pacientov. 
Dňom výskumu rakoviny chce nadácia apelovať aj na vládu Slovenskej republiky, aby prehodnotila svoje priority v oblasti zdravotnej politiky. Národný onkologický program na Slovensku stále chýba. Rozvoj vedy a výskumu je jednou z najlepších investícií. Tu je však nevyhnutná podpora zo strany štátu. Nadácia Výskum rakoviny verí, že vláda Slovenskej republiky pochopí výzvu Dňa výskumu rakoviny a podporí myšlienku zahrnutia základného a aplikovaného, klinického výskumu medzi priority vedomostnej ekonomiky v SR a stane sa súčasťou Národného onkologického plánu.
	Nadácia Výskum rakoviny oceňuje, že záštitu nad Dňom výskumu rakoviny prevzal pán Dušan Čaplovič, podpredseda vlády pre vedomostnú spoločnosť, európske záležitosti, ľudské práva a menšiny. 
	Na dnešnej Tlačovej besede vystúpia renomovaní vedci a lekári so snahou riešiť niektoré problémy a ťažkosti, s ktorými musí v súčasnosti bojovať onkologický výskum na Slovensku. Zároveň však chcú poukázať na jeho úspechy a perspektívy.  
	Nadácia Výskum rakoviny a Ústav experimentálnej onkológie organizujú v rámci Dňa výskumu rakoviny konferenciu pod názvom Úspechy a perspektívy onkologického výskumu na Slovensku, ktorá sa uskutoční dňa 6. marca 2009 na ÚEO SAV, Vlárska 7, Bratislava.
Nadácia Výskum rakoviny na Tlačovej besede vyhlási II. ročník Súťaže mladých onkológov na rok 2010. Cieľom  súťaže je umožniť stretnutie začínajúcich a budúcich nadšencov v oblasti onkologického výskumu a poskytnúť im možnosť verejne pred odbornou komisiou prezentovať svoj záujem, aj jeho prvé výsledky, o vedeckú prácu pre ľudstvo v tak dôležitej oblasti akou je onkológia. Roku 2008 nadácia organizovala I. ročník, ktorý sa stretol s veľkým záujmom mladých výskumníkov do 30 rokov, vysokoškolákov i študentov stredných škôl. 

RNDr. Margita Klobušická, CSc., prezidentka Nadácie Výskum rakoviny (www.nvr.sk)